Asukkaat raivostuivat puistoaidasta Amurissa – Leikkipaikan aitaan on liimattu kakkatarroja ja sitä on yritetty rikkoa: "Asukkaita ei ole kuunneltu"

Aitaa on yritetty rikkoa ja siihen on käyty liimaamassa ulostetarroja. Joonas Alanne Katso isompi kuva

Katso isompi kuva

Joonas Alanne

Puistoaita herättää voimakkaita tunteita Amurissa.

Umpikorttelissa sijaitsevaa Kivipunalanpuistoa ympäröivien taloyhtiöiden asukkaiden mielestä pihapiirissä toimiva englanninkielinen päiväkoti Touhula Star Academy on vallannut yleisen puiston omaksi leikkipihakseen.

– Yksi kaunis aamu tuli vain porukkaa laittamaan aitaa. Kuvastaa tämän ajan röyhkeyttä, kertoo yli 20 vuotta puiston reunalla umpikorttelissa asunut mies, joka ei halua nimeään julki.

Pihapiirissä asuva Tuila Jaatinen on yrittänyt selvitellä asiaa kaupungilta tuloksetta.

– Asukkaita ei ole kuunneltu eikä päätöksestä ole voinut valittaa. Mitään tietoja aitaamisesta ei löydy mistään. Ihan käsittämätöntä. Tästä ei edes ilmoitettu meille. Alueen vuokrat ovat kalliita mutta asukkaita ei ole edes kuunneltu, sanoo Jaatinen.

Tuila Jaatinen ja monet muut asukkaat ovat pöyristyneitä puiston aitauksesta. Kuva: Joonas Alanne Joonas Alanne

Aidat ovat saaneet osakseen myös ilkivaltaa. Eräs nuori asukas myöntää yrittäneensä hajottaa aidan, kun vanha nainen ei pystynyt avaamaan porttia.

Vanhempi mieshenkilö kertoo jättävänsä portin aina tahallaan auki. Kysyttäessä hän kuitenkin tarkentaa tekevänsä niin vain silloin, kun puistossa ei ole lapsia.

Aitaan on myös käyty liimaamassa ulosteita esittäviä tarroja.

Toinen pitkäaikainen asukas kertoo, että hänen ja muiden perheiden lapsia on käyty häätämässä leikkipuistosta päiväkodin hoitajien toimesta.

Tulehtunut ilmapiiri konkretisoituu, kun toimittajan vierailu aidan luona johtaa sanaharkkaan Jaatisen ja päiväkodin hoitajien välillä. Hoitajat kokevat, että he ovat joutuneet kiistan osapuoliksi tahtomattaan.

Jaatisen mukaan erityisesti ikäihmisillä on ollut vaikeuksia saada porttia auki. Kahta nappia pitää painaa samanaikaisesti, jotta lukko aukeaa. Kuva: Joonas Alanne Joonas Alanne

Touhula-päiväkotien viestintäjohtaja Ossi Ahto toivoo, että lasten turvallisuuden kannalta Kivipunalanpuistoon saataisiin rauha. Hänenkin korviinsa on kantautunut tietoa vandalismista. Ahto ei usko, että ketään olisi kielletty leikkimästä puistossa.

Päiväkoti tuli osaksi Touhulaa vuonna 2018. Touhula on käsitellyt alueen aitaamista kaupungin kanssa ja sopinut, että kaupunki tiedottaa asiasta taloyhtiöitä.

– Alun perin ajattelimme, että on järkevintä aidata koko puisto, mutta sitten meille kerrottiin, ettei se käy. Sitten teimme suunnitelman pienemmästä aidasta, jossa on omat puolensa. Kaupunkiympäristön suunnittelusta kuitenkin kerrottiin, ettei puistoa kannata pilkkoa vaan aidata kokonaan. Toimimme kuten kaupunki toivoi, kertoo Ahto.

– Tottakai siitä olisi pitänyt tiedottaa paremmin ja olisimme sen tehneet, ellei kaupunki olisi luvannut hoitaa tiedottamista taloyhtiöille.

KaupunginpuutarhuriTimo Koski sanoo, ettei aitaamisasiasta olisi lähdetty neuvottelemaan asukkaiden kanssa.

– Päiväkotipuolelta on tullut velvoite, että leikkipihan täytyy olla aidattu. Lähtökohta on ollut turvallisuus. Olin ensin lähdössä pienellä kopilla liikenteeseen, mutta ei se olisi vastannut tarkoitustaan. Haimme ratkaisun, joka sopi meidän asiantuntijoidemme mielestä paremmin kyseiseen kohteeseen, sanoo Koski.

– Meidän olisi kuitenkin pitänyt ilmoittaa aitaamisesta isännöitsijöille. Se menee meidän yksikkömme piikkiin.

Osaa asukkaista on huolestuttanut, tukkiiko aitaus pelastusteitä. Pelastuslaitos on käynyt tarkastamassa aidan eikä se aiheuta ongelmia.

Koski esittää toivomuksen, että ilkivalta ja muu häiriköinti loppuisi.

– Sen verran toivon, että otettaisiin huomioon, että se on lasten leikkipaikka ja aikuisten oleskelupaikka, eikä aitaaminen poista sitä.

Häiriköinnin vuoksi Touhula Star Academyn työntekijöitä on kehotettu käyttäytymään hienotunteisesti asukkaiden kanssa. Henkilökunta pyrkii myös tarvittaessa auttamaan ikäihmisiä hankalien turvalukkojen kanssa.

Ahton mukaan voimakkaista reaktioista huolimatta osa ympäröivien talojen asukkaista on myös suhtautunut aitaan myönteisesti.

– Puistoa käyttävät muutkin alueen päiväkodit, perhepäivähoitajat ja lapsiperheet, joten aita palvelee kaikkia, sanoo Ahto.